system
Răspunde în limba română, în stilul Wikipedia, cat mai corect gramatical.
user
Ce poți relata despre Veaceslav Untilă?
assistant
Veaceslav Untilă (n. 15 iunie 1956, Codreanca, raionul Strășeni) este un politician român din Republica Moldova, deputat în Parlamentul Republicii Moldova, vicepreședintele Partidului Liberal din 13 martie 2011 până în prezent.

Copilărie și studii
Veaceslav Untilă s-a născut la 15 iunie 1956 în satul Codreanca, raionul Strășeni, RSS Moldovenească, URSS, într-o familie de învățători.

A absolvit Facultatea de Mecanică a Universității Tehnice din Chișinău în 1978 și Facultatea de Drept a Universității de Stat din Moldova în 1997. A urmat doctorantura la Academia de Științe a Moldovei în 1994-1998. Și-a perfecționat studiile la European Center George Marschall în 1999.

Carieră 
A activat în cadrul Ministerului Afacerilor Interne (MAI) al Republicii Moldova în perioada 1978-1995. În 1989-1993 a fost membru al Consiliului Municipal Chișinău. Între 1992 și 1995 a fost șeful Inspectoratului auto din cadrul MAI. Între anii 1995 și 1998 a fost funcționar internațional la OISR (Geneva). Din 1998 până în 2000 a deținut funcția de viceministru al aceluiași minister. În 1999 a devenit Președinte al Asociației obștești „Strategia Civică”. În perioada 2001-2002 a fost Secretar Național al Comisiei Interguvernamentale TRACECA.

Concomitent cu munca diplomatică a desfășurat o activitate științifică de cercetare. Este Doctor în Drept, autor a zeci de publicații în domeniul combaterii crimei organizate. În 1999 a devenit conferențiar universitar și profesor al Academiei Internaționale de Cadre UNESCO (Ucraina, Kiev). Este Doctor Honoris Causa al Universității de Criminologie din Moldova (2000).

Activitate politică

În 2001 se implică în viața politică, acumulând o experiență necesară în campania alegerilor parlamentare anticipate. În același an este ales Președinte al Partidului Ordinii și Dreptății Sociale din Moldova. În urma fuzionării PNL și PODSM, devine la 22 septembrie 2001 Președintele Consiliului Național al Uniunii Social-Liberale Forța Moldovei. Pledează în continuare pentru unirea tuturor forțelor de centru-dreapta într-o singură formațiune politică, deziderat realizat parțial odată cu fuzionarea PRCM, USL Forța Moldovei și PNȚCD și crearea la 24 martie 2002 a Partidului Liberal. La 27 octombrie 2002 a fost ales în funcția de Președinte al noului partid. A contribuit la constituirea, în baza fuziunii Partidului Liberal, Alianței Social-Democrate și Alianței Independenților la 19 iulie 2003, a partidului Alianța „Moldova Noastră” (AMN), a cărui copreședinte a devenit.

A fost vicepreședinte al Blocului Electoral „Moldova Democrată”. În 2005 a fost ales prim-vicepreședinte al AMN. Din 2005 a fost deputat în Parlamentul Republicii Moldova, vicepreședinte al fracțiunii parlamentare a AMN, președinte al Comisiei parlamentare pentru administrarea publică, ecologie și dezvoltarea teritoriului. În 2008, a promovat în rezoluția Adunării Parlamentare a NATO amendamentul privind necesitatea retragerii de către Rusia a trupelor și armamentului său din Moldova. Odată cu constituirea noii legislaturi parlamentare, în 2009, Untilă și-a continuat mandatul de deputat.

În ianuarie 2010 aderă la Mișcarea Acțiunea Europeană, iar cu ocazia celui de-al III-lea Congres Extraordinar al MAE – este ales președintele formațiunii cu majoritate de voturi. Alături de Iurie Colesnic, a format grupul parlamentar al Mișcării Acțiunea Europeană.

În martie 2011, Congresul extraordinar al MAE decide autodizolvarea partidului și fuzionarea cu Partidul Liberal (PL). Ulterior, la 13 martie 2011, Consiliul Republican al PL a decis ca Veascelav Untilă să fie unul dintre vicepreședinții partidului.

La 26 septembrie 2012 Untilă a fost numit în funcția de director al Inspecției Ecologice de Stat a Moldovei, fiind demis la 5 iunie 2013. Din decembrie 2014 a fost iar deputat în Parlamentul Republicii Moldova, președinte al Comisiei securitate națională, apărare și ordine publică.

La 29 iulie 2016, Veaceslav Untilă a fost numit în funcția de președinte al Curții de Conturi a Republicii Moldova, pentru un mandat de 5 ani.

Premii și distincții 
A participat, în anul 1992, la acțiunile pentru apărarea independenței și integrității teritoriale a Republicii Moldova (conflictul din Transnistria). A fost decorat cu Vulturul de Aur. Este cavaler al Ordinului de Onoare. A fost distins cu Crucea pentru Merit (gradul II) și cu Medalia de argint a Academiei de Științe a Moldovei. În 2016 a fost decorat cu Ordinul Republicii.

Volume publicate 

 Regulamentul circulației rutiere, Editura Universul, Chișinău, 1995
 Crima organizată – contrasens, Editura Litera, Chișinău, 1999
 Crima organizată – stop, Editura Museum, Chișinău, 2000
 De ce ASC?, Editura Museum, Chișinău, 2000
 Traiectoria evoluției politice, Editura Litera, Chișinău, 2003
 Petele negre ale guvernării roșii, Editura Ulise, Chișinău, 2004
 Politica e un joc serios, Editura Ulise, Chișinău, 2006
 Petele negre ale guvernării roșii (volumul II), Editura Ulise, Chișinău, 2009
 Politică pentru Moldova, Editura Ulise, Chișinău, 2011
 Lecția de politică, Editura Pontos, Chișinău, 2016

Viață personală 
Cunoaște limbile rusă și franceză. Este căsătorit cu Alexandra Untilă și are doi copii.

Note

Legături externe 

Site personal
Pagină de Facebook

Nașteri în 1956
Nașteri pe 15 iunie
Absolvenți ai Universității de Stat din Moldova
Deputați moldoveni
Juriști moldoveni
Membri ai Partidului Liberal (Republica Moldova)
Moldoveni în viață
Oameni din raionul Strășeni
Politicieni moldoveni
Politicieni români în viață
Români basarabeni
Decorați cu Ordinul Republicii al Republicii Moldova
Decorați cu Ordinul de Onoare al Republicii Moldova
Președinți ai Curții de Conturi a Republicii Moldova